«OEK» omdirigeres hit. For padleklubben, se Oslo Elvesportsklubb.

**Opplysningskontoret for egg og kjøtt**, forkortet **OEK**, er et norsk markedsføringsorgan som driver produsentfinansiert informasjons- og reklamevirksomhet for produkter av egg, kylling, kalkun, storfe, svin, lam og rein. OEK fungerer også som et verktøy i markedsreguleringen av norske landbruksprodukter ved å skape balanse mellom tilbud og etterspørsel av bøndenes råvarer. Det vil si at OEK markedsfører de råvarene som til en hver tid bøndene leverer overskudd på.

Bakgrunn
--------

Gjennom kommunikasjonskanalen MatPrat promoterer OEK mat med egg, kylling, kalkun, svin, storfe, lam og rein. De viktigste virkemidlene OEK benytter er markedsføring, teknologiske løsninger, presseaktiviteter, samarbeid med handelen og påvirkning mot skole og utdanning. Lærebøkene Matopedia rettet mot ​barne- og ungdomstrinnet har over tid blitt erstattet av digital formidling via nettstedet matopedia.no 

Driften finansieres av en omsetningsavgift som bøndene blir trukket i oppgjøret hver gang de leverer slakt eller egg. Denne avgiften er hjemlet i *Lov til å fremja umsetnaden av jordbruksvaror* av 1936 og *Forskrift om innkreving av omsetningsavgift og overproduksjonsavgift* fra 1996. Det er Omsetningsrådet som administrerer og fordeler midler til blant annet informasjons- og reklamevirksomheten på vegne av bøndene. Landbruksdirektoratet er sekretariat for rådet. Opplysningskontoret for kjøtt og egg får mest av de opplysningskontorene som får midler av Omsetningsfondet. Det er i tråd med matvareproduksjonen i Norge. Helsedirektoratet ønsker at midlene skal avspeile de offentlige kostholdsanbefalingene. Det vil si at fordelingen endres i favør av frukt og grønt.

Organisering
------------

Opplysningskontoret er organisatorisk en enhet i Nortura. Matprat er Opplysningskontoret for egg og kjøtt's navn i kommunikasjon mot forbruker. Nettstedet Matprat.no er opplysningskontorets kommunikasjonsplattform.

Dag Henning Reksnes er direktør for enheten.

Det har vært en utbredt oppfatning at OEK er en statlig organisasjon. Dette kan skyldes navnet «Opplysningskontoret», finansieringsformen, som går gjennom det offentlig oppnevnte Omsetningsrådet og at markedsføringen er uavhengig av merkevarer.

Historie
--------

Opplysningskontoret for egg og kjøtt (OEK) ble resultatet da Opplysningskontoret for kjøtt (OFK) og Opplysningskontoret for egg og hvitt kjøtt (OEH) ble slått sammen til ett kontor fra og med 1. januar 2010. Etter at markedsregulatorene *Gilde Norsk Kjøtt BA* (kjøtt) og *Prior Norge BA* (fjørfe) i 2006 fusjonerte til selskapet *Nortura BA* fikk dette rollen som markedsregulator både for kjøtt og eggsektoren. De to opplysningskontorene, som virkemidler i markedsreguleringen, lå følgelig begge under Nortura i perioden 2006-2009. Opplysningskontoret for kjøtt ble etablert i 1973, da det ble utskilt fra Landbrukets sentralforbund.

Referanser
----------

1. ↑  Vurdering av opplysnings-virksomheten finansiert av midler fra omsetningsavgiften. Arkivert 1. februar 2020 hos Wayback Machine. Rapport fra arbeidsgruppe C til Omsetningsrådet avgitt 28. februar 2019. Side 24. Sitat: "Opplysningskontoret for egg og kjøtt har også utgitt et læreverk om mat for barne - og ungdomsskolen, Matopedia"
2. ↑  «Og du tror opplysningskontorene gir deg nøytral informasjon?». *Vårt Land* **(norsk)**. Besøkt 22. oktober 2017.
3. ↑  «Kostråd fra Helsedirektoratet». *Helsedirektoratet.no*.
4. ↑  Vurdering av opplysnings-virksomheten finansiert av midler fra omsetningsavgiften. Arkivert 1. februar 2020 hos Wayback Machine. Vurdering av opplysnings-virksomheten finansiert av midler fra omsetningsavgiften. Rapport fra arbeidsgruppe C til Omsetningsrådet avgitt 28. februar 2019 Side 14. Sitat: (i tabell) "Navn mot forbruker" "Matprat"(grafisk varemerke 201501040) (i tekst:) "Opplysningskontoret er organisatorisk en enhet i Nortura" "Matprat.no er opplysningskontorets kommunikasjonsplattform."
5. ↑  MatPrat - Opplysningskontoret for egg og kjøtt Arkivert 1. februar 2020 hos Wayback Machine. Proff.no "Juridisk navn: NORTURA SA AVD TOTALMARKED Org nr: 938 752 648 Bedr nr: 921 521 200"
6. ↑  Reksnes ny direktør i Matprat[*død lenke*] medlem.nortura.no - Nortura i Bondebladet uke 19/2015
7. ↑  «Arkivert kopi». Arkivert fra originalen 4. mars 2016. Besøkt 13. juni 2013.  Faglbladet: Flintstekens apostler
8. ↑   Arkivert 14. juli 2014 hos Wayback Machine. Statens landbruksforvaltning (SLF), Årsmelding Omsetningsrådet 2010, side 20.
9. ↑   Arkivert 14. juli 2014 hos Wayback Machine. Statens landbruksforvaltning (SLF), Årsmelding Omsetningsrådet 2006, side 5.
10. ↑  Norske organisasjoner. Side 26. Redigert av Abraham Hallenstvedt. Fabritius forlag, 1993. ISBN 8207009691

Eksterne lenker
---------------

* (no) Offisielt nettsted Rediger på Wikidata